Man vlug wat Rolls Royce wou steelFoto: Johannesburg-metropolisie via ANA Die polisie is op soek na ŉ man wat probeer het om ŉ Rolls Royce, ter waarde van R5 miljoen, in die suide van Johannesburg te steel. Wayne Minnaar, woordvoerder van die Johannesburg-metropolisie, het gesê die motor is Woensdagmiddag omstreeks 13:20 uit ŉ winkel by The Glen gesteel. “Die eienaar van die werkswinkel was in daardie stadium in ŉ vergadering en werkers het hom laat weet die motor is gesteel,” het Minnaar verduidelik. “Hy het die diefstal by Mondeor-polisiestasie aangemeld en toe hy ook na Eldoradopark-polisiestasie wou gaan om ook die diefstal aan te meld, het hy die motor op die N12 gewaar.” Volgens Minnaar het die eienaar van die werkswinkel die Rolls Royce op die N1 in ŉ suidelike rigting agtervolg, waarna die persoon die Golden Highway-afrit geneem en weer teruggery het met die N1 in ŉ noordelike rigting. In hierdie stadium het die eienaar van die werkswinkel twee metropolisiebeamptes, op patrollie, gewaar en hulle in kennis gestel van die gesteelde motor. “Die beamptes het die Rolls Royce agternagesit en tydens ŉ hoëspoedjaagtog het die man die Maraisburg-afrit geneem om net weer op die N1 in ŉ suidelike rigting te ry. Die beamptes het gesien hoe hy rooi verkeersligte verontagsaam en hy het ook langs die geel sperstreep gery, in ŉ poging om van die beamptes te ontvlug,” het hy gesê. “Die verdagte het die N17-afrit geneem in die rigting van Riverlea, en op die hoek van Couga- en Indwestraat het hy die motor verlaat en te voet tussen die huise deur gevlug,” het Minnaar bygevoeg. Niemand is nog in verband met die voorval in hegtenis geneem nie. Die motor is na Aeroton-polisieskut geneem vir verifikasie.